SKRIFTLIG FORESPØRGSEL E-1693/02

af Concepció Ferrer (PPE-DE) til Kommissionen

(12. juni 2002)

Om: Jernbaneforbindelsen Barcelona-Vic-Ripoll-Puigcerdà-La tour de Carol-Toulouse

Kommissionen præsenterede i sin hvidbog: Den europæiske transportpolitik frem til 2010, som blev offentliggjort i december 2001, tre hovedlinjer for jernbanerne: der kan pustes nyt liv i jernbanerne som en strategisk sektor, fjernelsen af flaskehalse på jernbanenettet kan prioriteres, og der kan opbygges et sekundært net på grund af risikoen for overbelastning af de store akser og endelig kan man prioritere investeringerne via strukturfondene med henblik på at forbedre adgangen til det transeuropæiske net ved at ændre reglerne for bevilling af den finansielle støtte for at give mulighed for et maksimalt fællesskabsbidrag på op til 20 % til grænseoverskridende jernbaneprojekter, der vanskeliggøres af en naturlig barriere eller fjerner flaskehalse på jernbanenettet.

Det skal understreges, at det i hvidbogen erkendes, at forbindelserne over Pyrenæerne er meget begrænsede (to overgange til landevejstrafikken og to til jernbanen), især hvis man sammenligner med Alpepassene (seks til landevejstrafikken og syv til jernbanen).

Det ser under alle omstændigheder ud til, at regeringerne i Spanien og Frankrig på jernbaneområdet kun har udvalgt linjen Zaragoza-Canfranc-Pau, men på intet tidspunkt nævner forbindelsen Barcelona-Vic-Ripoll-Puigcerdà-La Tour de Carol-Toulouse.

Det blandede udvalg for Den Europæiske Union i det spanske parlament Cortes vedtog i december 2001 en beslutning om hvidbogen, hvori der anmodes om, at der medtages mere én jernbaneforbindelse gennem Pyrenæerne som et stort projekt for at sikre passage.

Finder Kommissionen, at forbindelsen Barcelona-Vic-Ripoll-Puigcerdà-La Tour de Carol-Toulouse opfylder alle de udvælgelseskriterier, der er opstillet i hvidbogen?

Har Kommissionen overvejet muligheden af at medtage yderligere et jernbaneprojekt om passage gennem Pyrenæerne som et større projekt?

Svar afgivet på Kommissionens vegne af Loyola de Palacio

(11. juli 2002)

Den eksisterende jernbaneforbindelse Barcelona-Vic-Ripoll-Puigcerda-La tour de Carol-Toulouse figurerer ikke på de kort over det transeuropæiske net, der er angivet i bilag I til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1). Denne ensporede jernbane, der passerer hen over bjergene i stor højde, vil ikke egne sig til udbygning med henblik på en betydelig jernbanetrafik.

Til gengæld anser Kommissionen det for en væsentlig opgave at fortsætte gennemførelsen af TGV Syd-projektet, som Det Europæiske Råd gav høj prioritet på sit møde i Essen i 1994, og som skal bidrage til at fremme jernbanetrafikken gennem Pyrenæerne. Dette projekt omfatter forbindelserne Madrid-Barcelona-Montpellier og Madrid-Vitoria-Dax. Den mener endvidere, at det i betragtning af den stærke vækst i vejtrafikken mellem den iberiske halvø og det øvrige Europa på længere sigt vil være nødvendigt at etablere en ny jernbaneforbindelse med stor kapacitet gennem Pyrenæerne, uden at der på nuværende tidspunkt tages stilling til linjeføringen.

I Kommissionens forslag af 2. oktober 2001(2) om ændring af beslutning nr. 1692/96/EF er der på listen over specifikke projekter i bilag III angivet en jernbanelinje med stor kapacitet gennem Pyrrenæerne. I sin udtalelse efter andenbehandlingen den 30. maj 2002 har Parlamentet i øvrigt godkendt den nye liste i bilag III.

(1) EFT L 228 af 9.9.1996.

(2) EFT C 362 E af 18.12.2001.